Il-President George Vella stqarr li hu lest iżur il-qabar tal-ġurnalista assassinata Daphne Caruana Galizia, jew il-post fejn inqatlet fil-Bidnija, jew il-mafkar li sarilha fil-Belt Valletta, jekk familtha ma toġġezzjonax li hu, bħala President tar-Repubblika, jagħmel din it-tislima. Il-President qal dan waqt intervista esklussiva ma' Fr Joe Borg, l-Editur ta' Newsbook.com.mt , fuq Newsbook Q&A. Meta Fr Borg staqsa lill-President jekk ikunx lest iżur il-qabar tal-ġurnalista bħala sinjal ta' rispett lejha, il-President wieġeb, "Jiena missier, għandi lil marti, it-tfal, jiena tabib… mill-bidu nett ikkundannajt bla riżervi dan l-att, ħadd ma ħaqqu jispiċċa hekk." Issokta jgħid li jaf li għad hemm ħafna emozzjonijiet fuq dan l-assassinju, imma hu "iffissat" li jara l-firda eżistenti fil-pajjiż titlaq. Għal dan il-għan, hu m'għandu l-ebda diffikultà li jżur il-qabar tal-ġurnalista jekk il-familja tagħha ma ssibx oġġezzjoni. Lil Daphne Caruana Galizia sejħilha "vittma ta' dan l-att kriminali minn din l-organnizzazzjoni kriminali u mafjuża." Il-President spjega li hu qatt ma kellu problema mal-ġurnalista, hi qatt m'attakkatu b'kitbietha. Imma tkun min tkun il-persuna, u tagħmel x'tagħmel, huwa jemmen li ħadd m'għandu jgħaddi minn dak li għaddiet minnu hi. Żied jgħid li l-impunità msemmija mill-Bord tal-inkjesta pubblika fuq dan il-qtil ma bdietx dakinhar, għax anke meta lil Caruana Galizia ħarqulha l-bieb u qatlulha l-klieb, baqa' ma tressaq ħadd. Fil-bidu t'Awwissu Il-President Vella f'laqgħa mal-familja ta' Daphne Caruana Galizia "Użajt il-kelma apoloġija magħhom għax hekk ħassejt li kelli nagħmel" Fid-29 ta' Lulju ġie ppubblikat ir-rapport tal-inkjesta pubblika fuq dan l-assassinju, li kkonkluda li l-Istat huwa responsabbli tal-qtil tal-ġurnalista talli tħalliet tinħoloq kultura ta' impunità li ppermettiet li tinqatel ġurnalista. Fl-ewwel reazzjoni tiegħu wara l-pubblikazzjoni tar-rapport, il-Prim Ministru Robert Abela qal li hu lest jiskuża ruħu għal kull fejn naqas l-Istat, saħansitra mal-familja Caruana Galizia. Il-familja laqgħet din l-apoloġija. Madankollu, il-President ma qalx ċar u tond li jagħmel apoloġija pubblikament. Huwa qal li jingħaqad mal-Prim Ministru u mal-Kap tal-Oppożizzjoni fis-sogħba tiegħu għal dak kollu li wassal għall-qtil ta' Daphne Caruana Galizia. Bosta qalu li hu għandu jagħmel apoloġija bħala Kap ta' Stat, u kien hemm min sejjaħ għar-riżenja tiegħu. Sejħiet għar-riżenja tal-President Simon Busuttil isejjaħ għar-riżenja tal-President George Vella Il-President spjega fl-intervista fuq Newsbook Q&A li l-kelma "sogħba" tiġih naturali. "ikollok sogħba għax taf li hemm xi ħaġa ħażina, li seħħ qtil barbaru ta' persuna," spjega Vella. Qal li min-naħa tiegħu, għamel apoloġija mal-familja Caruana Galizia iżda din żammha privata. Spjega li flimkien ma' martu, ħares f'għajnejn il-membri tal-familja Caruana Galizia u b'sinċerità, uża l-kelma apoloġija magħhom għax ħass li hekk kellu jagħmel. Ma kellu l-ebda problema jagħmel dan. Qal li lilhom qalilhom jakkuża ruħu u jagħmel apoloġija għal dak li seta' għamel u ma kienx jaf, anke għal xi ġudizzju politiku żbaljat li forsi għamel, "għax min hu perfett?" Minkejja li hu ddistingwa bejn l-Istat u l-entitajiet tal-Istat, għaliex qal li l-Imħallfin fil-Bord kienu qed jirreferu għall-entitajiet tal-Istat li setgħu kkontribwew għall-kultura ta' impunità li wasslet għall-assassinju, il-President qal li m'għandu l-ebda riżerva biex jagħmel apoloġija f'isimhom. Iħoss li għandha ssir apoloġija lill-pubbliku għax ċerti affarijiet imisshom ma sarux. Aqra aktar dwar l-apoloġija Il-President ukoll għamel apoloġija mal-familja Caruana Galizia "M'għandi l-ebda rbit, kurdiċelli jew ħbula" Ladarba tkun saret l-apoloġija mbagħad, kompla l-President, wieħed irid jara fuq riżenji. Sostna li sal-lum ħadd għadu m'attribwielu l-ebda ħtija. Huwa insista li m'għandu "l-ebda rbit, kurdiċelli jew ħbula," iżda qiegħed Kap ta' Stat għax ġie mitlub jokkupa din il-kariga wara li kien irtira mill-politika u kien għamel sentejn kwiet id-dar. "Irtirajt bil-ħsieb ġenwin li se nkun irtirat, sakemm avviċinawni, inkluż persuni li llum jgħidu li jridu r-riżenja tiegħi." Huwa enfasizza li ma kien hemm l-ebda akkużi personali kontrih, anzi l-Bord tal-inkjesta kkwota diskorsu fir-rapport tiegħu. L-akkuża kienet ir-responsabbiltà kollettiva, ikkjarifika l-President. L-intervista sħiħa Il-President jiftaħ qalbu dwar l-assassinju ta' Daphne Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_613256d31f15a_rand.td-a-rec-img{text-align:left}.td_uid_3_613256d31f15a_rand.td-a-rec-img img{margin:0 auto 0 0}